Η **Κομμουνιστική Νεολαία Ελλάδας** (**KNE**) είναι η οργάνωση νεολαίας του Κομμουνιστικού Κόμματος Ελλάδας. Είναι μια μαρξιστική-λενινιστική οργάνωση που στόχο έχει να φέρει τη νεολαία της Ελλάδας σε επαφή και στο πλευρό της πολιτικής του ΚΚΕ.

Ιδρύθηκε το 1968. Εκδίδει μηνιαίως τον Οδηγητή, που είναι το όργανο του Κεντρικού Συμβουλίου της. Επίσης φημίζεται για την οργάνωση του Φεστιβάλ του Οδηγητή, του μεγαλύτερου φεστιβάλ νεολαίας στην Ελλάδα, ενώ διοργανώνει και διάφορα μαθητικά φεστιβάλ σε όλη την Ελλάδα.

Η ΚΝΕ είναι απόγονος της Ομοσπονδίας Κομμουνιστικών Νεολαιών Ελλάδος (ΟΚΝΕ).

Είναι μέλος της Παγκόσμιας Ομοσπονδίας Δημοκρατικών Νεολαιών (ΠΟΔΝ), στην οποία προέδρευε μέχρι πρόσφατα. Συμμετέχει και στη Συνάντηση Ευρωπαϊκών Κομμουνιστικών Νεολαιών (ΣΕΚΝ) για την οποία μάλιστα, υπήρξε μία εκ των οργανώσεων που την εμπνεύστηκαν και καθιέρωσαν. Σημερινός Γραμματέας του Κεντρικού της Συμβουλίου είναι ο Θοδωρής Κωσταντής.

Οργάνωση
--------

Η KNE είναι δομημένη με βάση τον Δημοκρατικό Συγκεντρωτισμό και τις άλλες αρχές ενός Κόμματος Νέου Τύπου. Τα μέλη της, μαζί με τους φίλους της οργάνωσης, συμμετέχουν στη φοιτητική παράταξη Πανσπουδαστική Κίνηση Συνεργασίας (ΠΚΣ) και στο Μέτωπο Αγώνα Σπουδαστών (ΜΑΣ) ως φοιτητές ή στη γραμματεία νέων του Πανεργατικού Αγωνιστικού Μετώπου ως εργαζόμενοι. Παρεμβαίνουν, ακόμα, στα σχολεία, τα πανεπιστήμια, τους χώρους όπου δρα και εργάζεται η νεολαία. Διαθέτει αντικαπιταλιστικό πρόγραμμα για την σοσιαλιστική επανάσταση, την εργατική εξουσία και τον σοσιαλισμό-κομμουνισμό.

Ιστορία
-------

Η KNE ιδρύθηκε κατά τη διάρκεια της Χούντας των Συνταγματαρχών. Στις 22 Αυγούστου 1968 το Πολιτικό Γραφείο της Κεντρικής Επιτροπής του ΚΚΕ αποφάσισε την ίδρυση της ΚΝΕ. Στις 15 Σεπτεμβρίου 1968 ιδρύθηκε η ΚΝΕ, με τη συγκρότηση του πρώτου καθοδηγητικού οργάνου της. Ταυτόχρονα, ξεκινά η έκδοση του παράνομου τότε Οδηγητή. Μετά τη Μεταπολίτευση και τη νομιμοποίηση του ΚΚΕ, η ΚΝΕ κατέστη η μαζικότερη πολιτική οργάνωση νεολαίας στη χώρα.

Το φθινόπωρο του 1989, μέσα στη γενικότερη πολιτική κρίση της Αριστεράς στην Ελλάδα, την καταστολή της εξέγερσης των νέων στην Κίνα την ίδια περίοδο (καταστολή στην πλατεία ΤιενΑνΜεν), την κατάρρευση του ανατολικού μπλοκ και την συγκυβέρνηση ΠΑΣΟΚ/ΝΔ/ΣΥΝ αποχώρησαν ή/και διεγράφησαν πολλά μέλη του ΚΚΕ (μαζί με 15 μέλη της ΚΕ). Αποχώρισε κομμάτι του στελεχικού δυναμικού και μελών της ΚΝΕ, με επικεφαλής τον Γραμματέα του Κεντρικού Συμβουλίου Γιώργο Γράψα. Η διάσπαση της ΚΝΕ πραγματοποιήθηκε το Σεπτέμβρη του 1989, με την δημιουργία της ΚΝΕ-ΝΑΡ. Παρά την μείωση των δυνάμεών της, η ΚΝΕ συνέχισε τη δράση της και σταδιακά (1991-1998) επανέκτησε την παλιά της δυναμική (πορεία ανασυγκρότησης). Σύμφωνα με το καταστατικό της, η ΚΝΕ αγωνίζεται στο πλευρό του ΚΚΕ με στόχο την ανάληψη της εξουσίας από την εργατική τάξη και τους συμμάχους της. 

Με πρωτοβουλία της ΚΝΕ μετά από απόφαση του 9ου Συνεδρίου της ιδρύθηκε το Νοέμβριο του 2009 το Μέτωπο Αγώνα Σπουδαστών (ΜΑΣ). Ανάμεσα στα άλλα, η ΚΝΕ έχει θέσει ως στόχους πάλης της το μέτωπο του πολιτισμού, του αθλητισμού, των δημοκρατικών ελευθεριών και την πάλη ενάντια σε όλα τα ναρκωτικά. 

### Συνέδρια της ΚΝΕ

* 1ο Συνέδριο (19-22 Φεβρουαρίου 1976)
* 2ο Συνέδριο (4-7 Απριλίου 1979)
* 3ο Συνέδριο (14-18 Δεκεμβρίου 1983)
* 4ο Συνέδριο (1-5 Ιουνίου 1988)
* 5ο Συνέδριο (25-27 Ιανουαρίου 1990 ΕΚΤΑΚΤΟ)
* 6ο Συνέδριο (19-21 Μαρτίου 1993)
* 7ο Συνέδριο (1-4 Μαΐου 1997)
* 8ο Συνέδριο (21-23 Δεκεμβρίου 2001)
* 9ο Συνέδριο (12-14 Μαΐου 2006)
* 10ο Συνέδριο (7-9 Μαΐου 2010)
* 11ο Συνέδριο (18-21 Δεκεμβρίου 2014)
* 12ο Συνέδριο (15-17 Φεβρουαρίου 2019)
* 13ο Συνέδριο (10-12 Φεβρουαρίου 2023)

Φεστιβάλ ΚΝΕ - Οδηγητή
----------------------

Στιγμιότυπο από το Φεστιβάλ της ΚΝΕ στο Σ.Ε.Φ. στον Πειραιά το 2007
Το Φεστιβάλ ΚΝΕ - Οδηγητή, που διεξάγεται επί τέσσερις συνεχόμενες δεκαετίες, συνιστά την κορυφαία εκδήλωση της ΚΝΕ. Αποτελεί μέχρι σήμερα μια μαζική πανελλαδική νεανική πολιτική και πολιτιστική διοργάνωση με συμμετοχή χιλιάδων νέων. Ξεκίνησε το 1975 βασισμένο στα πρότυπα των Παγκόσμιων Φεστιβάλ Νεολαίας και Φοιτητών και των αντίστοιχων πρωτοβουλιών Κομμουνιστικών Κομμάτων και Κομμουνιστικών Νεολαιών στην Ευρώπη.

Γραμματείς του ΚΣ της ΚΝΕ
-------------------------

1. Δημήτρης Τσιάρας (1968-1972)
2. Δημήτρης Γόντικας (1972-1979)
3. Σπύρος Χαλβατζής (1979-1984)
4. Γιώργος Γράψας (1984-1989)
5. Τάκης Θεοδωρικάκος (1989-1991)
6. Νίκος Σοφιανός (1991-2000)
7. Θέμης Γκιώνης (2000-2007)
8. Γιάννης Πρωτούλης (2007-2011)
9. Θοδωρής Χιώνης (2011-2015)
10. Νίκος Αμπατιέλος (2015-2023)
11. Θοδωρής Κωτσαντής (2023 - σήμερα).

Σημειώσεις
----------

1. ↑  Εφημερίδα Οδηγητής Αρχειοθετήθηκε 2008-09-15 στο Wayback Machine. - Ποιοι είμαστε... και που θα μας βρείτε!
2. ↑  «Ανακοίνωση του ΚΣ της ΚΝΕ». Κομμουνιστική Νεολαία Ελλάδας. 28 Οκτωβρίου 2015. Αρχειοθετήθηκε από το πρωτότυπο στις 30 Οκτωβρίου 2015. Ανακτήθηκε στις 28 Οκτωβρίου 2015.
3. ↑   Αρχειοθετήθηκε 2016-03-04 στο Wayback Machine. Αφιέρωμα του Οδηγητή του Σεπτέμβρη 2008 στα 40 χρόνια της ΚΝΕ
4. ↑   ΡΙΖΟΣΠΑΣΤΗΣ: 47 χρόνια συμπληρώνονται σήμερα από την ίδρυση της ΚΝΕ
5. ↑  Τάσος Κωστόπουλος: Η μεγάλη διάσπαση του ΚΚΕ και της ΚΝΕ πριν από 30 χρόνια
6. ↑  Φεστιβάλ ΚΝΕ - Οδηγητή

Εξωτερικοί σύνδεσμοι
--------------------

|  |  |
| --- | --- |
| Commons logoCommons logo | Τα Wikimedia Commons έχουν πολυμέσα σχετικά με το θέμα   **Κομμουνιστική Νεολαία Ελλάδας** |

* Κομμουνιστική Νεολαία Ελλάδας
* Οδηγητής

|  |  |  |  |  |  |  |  |
| --- | --- | --- | --- | --- | --- | --- | --- |
| 

| π • σ • ε
Νεολαίες Ελληνικών Κομμάτων |
| --- |
|  |
| Ενεργές | 
Ελληνική Δημοκρατική Νεολαία **·**  Κομμουνιστική Νεολαία Ελλάδας **·**  Μέτωπο Νεολαίας **·**  Νεολαία Ανεξαρτήτων Ελλήνων **·**  Νεολαία Ελληνικής Λύσης **·**  Νεολαία Κομμουνιστική Απελευθέρωση **·**  Νεολαία ΠΑ.ΣΟ.Κ. **·**  Νεολαία ΣΥ.ΡΙΖ.Α. **·**  Οργάνωση Νέων Νέας Δημοκρατίας |
|  |
| Ανενεργές | 
Δημοκρατική Νεολαία Λαμπράκη **·**  Νεολαία Ορθόδοξου Συναγερμού **·**  Νεολαία Συνασπισμού **·**  Οργάνωση Νέων της Ένωσης Κέντρου |

 |